ประกาศการไฟฟ้าฝ่ายผลิตแห่งประเทศไทย

เรื่อง การออกพันธบัตรการไฟฟ้าฝ่ายผลิตแห่งประเทศไทย พ.ศ. ๒๕๖๓

ครั้งที่ ๑

อาศัยอำนาจตามความในมาตรา ๙ (๗) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ และมาตรา ๔๓ (๕) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ ผู้ว่าการการไฟฟ้าฝ่ายผลิตแห่งประเทศไทย จึงขอประกาศให้ทราบว่า

ข้อ ๑  การไฟฟ้าฝ่ายผลิตแห่งประเทศไทยได้ทำการกู้เงินเพื่อการลงทุนโดยวิธีการออกพันธบัตร

ข้อ ๒  พันธบัตรนี้มีชื่อเรียกว่า “พันธบัตรการไฟฟ้าฝ่ายผลิตแห่งประเทศไทย พ.ศ. ๒๕๖๓ ครั้งที่ ๑”

ข้อ ๓  พันธบัตรนี้กระทรวงการคลังไม่ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกรวม ๔,๐๐๐ ล้านบาท (สี่พันล้านบาทถ้วน) แบ่งออกเป็นจำนวน ๔,๐๐๐,๐๐๐ หน่วย (สี่ล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนพันธบัตรเมื่อครบ ๑๕ ปี นับแต่วันออกพันธบัตร เป็นการไถ่ถอนครั้งเดียวเต็มตามจำนวนที่ออกและไม่มีการไถ่ถอนก่อนครบกำหนด

ข้อ ๗  วันออกพันธบัตรคือ วันที่ ๑ กรกฎาคม ๒๕๖๓

ข้อ ๘  วันไถ่ถอนพันธบัตร คือ วันที่ ๑ กรกฎาคม ๒๕๗๘ หากวันดังกล่าวตรงกับวันหยุดของธนาคาร แห่งประเทศไทยก็ให้เลื่อนวันไถ่ถอนพันธบัตรเป็นวันเปิดทำการถัดไป

ข้อ ๙  พันธบัตรนี้มีดอกเบี้ยในอัตราร้อยละ ๒.๗๔ ต่อปี คำนวณจากมูลค่าของพันธบัตร โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตรหนึ่งวัน การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับวันตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐  การไฟฟ้าฝ่ายผลิตแห่งประเทศไทยจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดเวลา ดังนี้

๑๐.๑ ดอกเบี้ยงวดแรกชำระในวันที่ ๑ มกราคม ๒๕๖๔

๑๐.๒ ดอกเบี้ยงวดต่อไปชำระทุก ๆ ๖ เดือน โดยจะจ่ายในวันที่ ๑ มกราคม และวันที่ ๑ กรกฎาคม ของทุกปีตลอดอายุของพันธบัตร

๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร

๑๐.๔ ถ้าวันครบกำหนดชำระดอกเบี้ยดังที่ระบุใน ๑๐.๑ ๑๐.๒ และ ๑๐.๓ ตรงกับวันหยุดของธนาคารแห่งประเทศไทยก็ให้เลื่อนไปชำระในวันเปิดทำการถัดไป โดยไม่คำนวณดอกเบี้ยเพิ่มให้ เว้นแต่การจ่ายดอกเบี้ยงวดสุดท้ายในวันไถ่ถอน จะคำนวณดอกเบี้ยเพิ่มตามจำนวนวันที่เลื่อนออกไป

ข้อ ๑๑  การโอนกรรมสิทธิ์ หรือการใช้พันธบัตรเป็นหลักประกัน กรณีพันธบัตรแบบมีใบตราสารให้ถือปฏิบัติตามระเบียบและพิธีปฏิบัติของธนาคารแห่งประเทศไทย สำหรับพันธบัตรแบบไร้ใบตราสารให้ถือปฏิบัติตามระเบียบและพิธีปฏิบัติของศูนย์รับฝากหลักทรัพย์ (ประเทศไทย) จำกัด แล้วแต่กรณี

ข้อ ๑๒  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓  พันธบัตรนี้มิให้ถือว่าฉบับใดสมบูรณ์ เว้นแต่พนักงานธนาคารแห่งประเทศไทย ซึ่งการไฟฟ้าฝ่ายผลิตแห่งประเทศไทยแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้นแล้ว

ข้อ ๑๔  พันธบัตรนี้ใช้เป็นหลักทรัพย์ค้ำประกันในการประมูลงานกับการไฟฟ้าฝ่ายผลิตแห่งประเทศไทยได้

ข้อ ๑๕  พันธบัตรนี้เป็นพันธบัตรชนิดจำหน่ายให้แก่ผู้ลงทุนสถาบันตามคำนิยามที่กำหนดไว้ในประกาศคณะกรรมการกำกับหลักทรัพย์และตลาดหลักทรัพย์ ที่ กจ. ๕/๒๕๕๒ ลงวันที่ ๑๓ มีนาคม ๒๕๕๒ (ตามที่มีการแก้ไขเพิ่มเติมหรือใช้แทนที่) และ ที่ กจ. ๔/๒๕๖๐ ลงวันที่ ๘ กุมภาพันธ์ ๒๕๖๐ (ตามที่มีการแก้ไขเพิ่มเติมหรือใช้แทนที่) และตามประกาศคณะกรรมการกำกับตลาดทุน ที่ ทจ. ๖๑/๒๕๖๑ ลงวันที่ ๕ ตุลาคม ๒๕๖๑ (ตามที่มีการแก้ไขเพิ่มเติมหรือใช้แทนที่)

ข้อ ๑๖  การไฟฟ้าฝ่ายผลิตแห่งประเทศไทยมอบหมายให้ ธนาคารแห่งประเทศไทย เป็นผู้จำหน่าย นายทะเบียนและตัวแทนการจ่ายเงิน ตลอดจนมีอำนาจจัดการอื่น ๆ ที่จำเป็นในการนี้ตามระเบียบและพิธีปฏิบัติที่ธนาคารแห่งประเทศไทยกำหนด

ประกาศ ณ วันที่ ๑๔ กรกฎาคม พ.ศ. ๒๕๖๓

วิบูลย์ ฤกษ์ศิระทัย

ผู้ว่าการการไฟฟ้าฝ่ายผลิตแห่งประเทศไทย